b'\n_START_ARTICLE_\nJosef Friedrich Perkonig\n_START_SECTION_\n\xc5\xbdivljenje\n_START_PARAGRAPH_\nJosef Friedrich Perkonig je bil sin pu\xc5\xa1karja in graverja slovenskega rodu Michaela Perkoniga ter Franziske Glantschnig, h\xc4\x8dere nem\xc5\xa1kega veleposestnika. Prve svetovne vojne se zaradi kratkovidnosti in sr\xc4\x8dne napake kot vojak ni udele\xc5\xbeil, temve\xc4\x8d je kot poro\xc4\x8devalec, politik in propagandist zastopal nem\xc5\xa1ke interese na Koro\xc5\xa1kem. Od leta 1922 do upokojitve 1950 je bil u\xc4\x8ditelj in od leta 1938 profesor na celov\xc5\xa1kem u\xc4\x8ditelji\xc5\xa1\xc4\x8du. Deloval je tudi v koro\xc5\xa1ki politi\xc4\x8dni organizaciji Heimatdienst in vodil \xc4\x8dasopis K\xc3\xa4rntner Landmannschaft. Z navdu\xc5\xa1enjem je 1938 sprejel Hitlerjevo priklju\xc4\x8ditev Avstrije k Nem\xc4\x8diji in bil simpatizer nacionalsocialisti\xc4\x8dne ideologije.\n_START_SECTION_\nDelo\n_START_PARAGRAPH_\nPerkonig je eden najbolj poznanih koro\xc5\xa1kih pisateljev. Njegovo \xc5\xbeivljenje in ustvarjanje pri\xc4\x8da o njegovi globoki navezanosti na koro\xc5\xa1ko domovino. Je prvi predstavnik koro\xc5\xa1ke doma\xc4\x8dijske literature (nem. Heimatdichtung). Njegov literarni opus obsega 50 del, v katerih opisuje razgibano zgodovino Koro\xc5\xa1ke ter problemati\xc4\x8dna razmerja med koro\xc5\xa1ko in slovensko etni\xc4\x8dno skupino. Po naro\xc4\x8dilu Koro\xc5\xa1ke de\xc5\xbeelne zveze je zbiral in obdeloval vojne pripovedi. Te so iz\xc5\xa1le leta 1930 v knjigi Kampf um K\xc3\xa4rnten. Vi\xc5\xa1ek njegovega ustvarjanja predstavlja vojni roman Menschen wie du und ich, izdan leta 1932, v katerem opisuje usodo in trpljenje ljudi med vojno. Podoben opis najdemo tudi v romanu Patrioten iz leta 1950.\n_START_SECTION_\nPerkonig in Slovenci\n_START_PARAGRAPH_\nZlasti v svojih zgodnjih delih je Perkonig kriti\xc4\x8den do Slovencev. Po vojni pa se je od negativnih podob Slovencev posku\xc5\xa1al distancirati. Zato se je tudi vzpostavila prevodna dejavnost. Perkonig si je dopisoval s slovenskimi pisatelji: Herto Arko, Alojzijem Benkovi\xc4\x8dem, Francetom Bevkom, Dragom Dru\xc5\xa1kovi\xc4\x8dem (Rokom Arihom) - strokovnjak za koro\xc5\xa1ko literaturo, Vladom Habjanom, Silvestrom \xc5\xa0kerlom, Lojzetom Udetom. V stik so stopili zaradi prevodnih na\xc4\x8drtov, zato so si z njim dopisovali in tako je prihajalo tudi do izmenjave knjig. Perkonig je poskrbel za izdaje nem\xc5\xa1kih prevodov slovenske literature. V nem\xc5\xa1\xc4\x8dino je leta 1947 prevedel Cankarjeve Zgodbe iz doline \xc5\xa0entflorjanske (Aus dem Florianital), 1948 Tav\xc4\x8darjev roman Cvetje v jeseni (Herbstbl\xc3\xbcte) in istega leta \xc5\xa1e Pravljice Frana Mil\xc4\x8dinskega (Slowenische Volksm\xc3\xa4rchen: Fran Mil\xc4\x8dinski). Leta 1953 je prevedel \xc5\xa1e tri novele Mi\xc5\xa1ka Kranjca: Beg s kmetov (Sprung in die Welt) ter Re\xc5\xbeonja na svojem in Martin \xc5\xbdalik na kmetih pod enim naslovom (Herr auf eigenem Grund). Edino njegovo delo, ki je prevedeno v sloven\xc5\xa1\xc4\x8dino, je Ugrabljena strd (Honigraub). Perkonig v treh svojih romanih poleg Nemcev prikazuje tudi Slovence. To so romani: Die stillen K\xc3\xb6nigreiche, Bergsegen in Patrioten._NEWLINE_Die stillen K\xc3\xb6nigreiche je roman o skupini desetih strelcev sredi lepe koro\xc5\xa1ke pokrajine in lepih planin. Deseterica je dobila patruljno slu\xc5\xbebo v Karavankah in sicer okrog Stola. Karavanke so bile njihova trdnjava, ki so jo poimenovali kraljestvo miru. Nekateri izmed njih so se zaljubili v slovenska dekleta. Velik del dogajanja pa zavzema ravno nasprotje med slovenskimi kmeti in nem\xc5\xa1kimi strelci. Pisatelj je tudi v ta roman vnesel miti\xc4\x8dni lik kralja Matja\xc5\xbea. Slovenske osebe v romanu so kme\xc4\x8dki ljudje, medtem ko na nem\xc5\xa1ki strani ne najdemo nobenega kme\xc4\x8dkega \xc4\x8dloveka. Slovenskim kmetom najve\xc4\x8d pomenijo vera in ponos, da so Slovenci. Pisatelj pa o\xc4\x8ditno stoji na strani nem\xc5\xa1kih kmetov._NEWLINE_Roman Bergsegen (Blagoslov gora) se dogaja v Karavankah, kamor pride umirat blaziran me\xc5\xa1\xc4\x8dan. Do\xc5\xbeivi razmerje z lepo doma\xc4\x8dinko Ljubo Jugovo, ki je med okoli\xc5\xa1kimi Slovenci redka pozitivna oseba; drugi so kriminalci, divji lovci, grobijani. Prvobitna Slovenka in kultivirani Nemec se ne moreta poro\xc4\x8diti, ona umre (zmrzne v snegu). Pripovedovalec sicer ceni primitivno folkloro Slovencev (mit kralja Matja\xc5\xbea), vendar le na na\xc4\x8delnem nivoju, kot refleks naravnosti, pristnosti, zdravja; slovenske \xc4\x8dlove\xc5\xa1ke usode razre\xc5\xa1uje negativno in tako ka\xc5\xbee na njihovo neperspektivnost._NEWLINE_Patrioten je roman o me\xc5\xa1anju dveh jezikov in dveh kultur. Gre za boj med slovenskim in nem\xc5\xa1ko-avstrijskim taborom med letoma 1918 in 1920. Koro\xc5\xa1ci se borijo za del svoje dr\xc5\xbeave, Slovenci pa bi radi re\xc5\xa1ili svoje brate. Pisatelj je vseskozi na nem\xc5\xa1ki strani. Slovenci na koncu umrejo ali pa obupajo.'